Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена против Министерството за транспорт и врски, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 15.07.2022 година, го донесе следното

 **Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена против Министерството за транспорт и врски, заведена во Агенцијата под бр. 08-154 од 29.06.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## Центар за граѓански комуникации ЦГК - Скопје, на 02.03.2022 година поднел Барање за пристап до информации од јавен карактер до Mинистерството за транспорт и врски, по предметот Барање за пристап до информации од јавен карактер, со кое побарал по е-маил да му се достават следните информации:

„Ве молиме да ни ги доставите следните информации за постапката за јавна набавка на „Набавка на заштитни маски и средства за дезинфекција на раце за потребите на Министерството за транспорт и врски“ со бр.19209/2021:

1. Одлуката за јавната набавка;
2. Образложение за причините и потребата од набавката и начинот на којшто се утрврдени потребната количина и квалитет на предметот на набавка (доколку постои посебен документ);
3. Образложение за начинот на којшто е утврдена проценетата вредност на набавката;
4. Изјави за непостоење судир на интереси во однос на конкретната јавна набавка;
5. Записник од јавно отворање на понудите;
6. Извештај за извршената евалуација на понудите;
7. Извештај од спроведената постапка;
8. Извештај од текот на спроведената електронска аукција;
9. Одлука за избор на најповолна понуда или одлукца за запирање на постапката или одлука за поништување на постапката;
10. Документ во кој се потврдува приемот на предметот на набавката (испратница, приемница или друг соодветен документ);
11. Документ за извршените плаќања по договорот за јавната набавка и
12. Одлуката за назначување на лице за следење на реализацијата на договорот за јавна набавка (доколку е назначено такво лице).“

Имателот на информации по ова Барање на 29.03.2022 година до Барателот на информации му доставил **Одговор на Барање**.

Барателот на информации до Агенцијата поднесе Жалба, заведена во архивата на Агенцијата под бр.08-154 на 11.05.2022 година, во која е наведена дека: „Со овој одговор имателот на информацијата делумно одговорил по барањето на барателот. Имено, имателот на информацијата не ги доставил бараните документи, и тоа: 10. Документ во кој се потврдува ....11. Документ за извршените плаќања по договорот за јавната набавка.“

Агенција, преку е-маил заведен под бр.08-154 од 12.05.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, на 27.05.2022 година донесе Решение со кое Жалбата **ЈА УВАЖИ и предметот го врати на повторно постапување пред првостепениот орган за точките 10 и 11 од Барањето.**

Од причина што Имателот на информации не постапи по Решението на Агенцијата бр.08-154 од 27.05.2022 година, Барателот на информации на 29.06.2022 година до Агенцијата поднесе повторно Жалба со иста содржина, заведена во Агенцијата под бр.08-154 на 29.06.2022 година.

Агенцијата, преку е-маил заведен под бр.08-154 од 30.06.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација **за точките 10 и 11 од Барањето,** на начин и во форма наведена во Барањето, во рок од 15 дена од денот на доставување на Решението.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-154 од 27.05.2022 година, поради што е донесе оваа Решение.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: целокупната документација за јавните набавки, за концесиите и за договорите за јавно-приватно пратнерство.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**